Šiaulių Dainų progimnazija

Istorija

Šiaulių miesto 15-oji vidurinė mokykla įkurta 1977 m., baigiant statyti pirmąjį iš keturių Dainų mikrorajono kvartalų. Pasižymėjo kraštotyros, dailės, darbų būreliai, pramoginių, liaudies šokių kolektyvai, sportininkai. Nuo mokyklos įkūrimo tradiciniais renginiais tapo mokslo ir žinių šventė, mokytojų dienos minėjimas, penktokų ir dešimtokų – vienuoliktokų krikštynos, abiturientų šimtadienis ir paskutinio skambučio šventė. Nuo 1990 m. atkūrus Lietuvos Nepriklausomybę, keitėsi ir mokyklos mokytojų bei mokinių veikla. Tradicinių renginių sąrašą papildė Vasario 16 – osios, Kovo 11-osios švenčių minėjimai, Gerumo savaitės, organizuojamos prieš Kalėdas, šv. Valentino dienos konkursai, užsienio kalbų savaitės, Dainų mokyklos savaitė. Daug dėmesio skiriama tarptautiniams, respublikiniams ir miesto projektams. 1995 m. mokyklai suteiktas Dainų vidurinės mokyklos vardas.
Nuo 1994 m. mokykloje veikia skaitykla. 2000 m. mokykloje pradėtas profilinis mokymas pagal realinį ir humanitarinį profilius; tiksliųjų, socialinių mokslų, ekonominių, šiuolaikinių kalbų, informacinių technologijų pakraipas. Mokykloje sustiprintai mokoma anglų kalbos. 2001 m. įrengta internetinė skaitykla, kompiuterizuota biblioteka, 2002 m., kolektyvui švenčiant 25 metų jubiliejų, atidarytas mokyklos muziejus.
2006–2007 m. 30 mokyklos klasių mokėsi 724 mokinių. Tais pačiais metais sandariais pakeisti mokyklos langai, 2009–2010 m. mokyklos atnaujinimas tęstas. 2010 m. mokyklą baigė paskutinioji, 31-oji abiturientų laida. Sumažėjus moksleivių, 2010 m. rugpjūčio 19 d. Šiaulių miesto savivaldybės taryba mokyklą reorganizavo į pagrindinę, 2011 m. į progimnaziją. 2012 m. prie progimnazijos prijungtas Dainų pradinės mokyklos kolektyvas.

Veikla

Liaudiškų šokių grupė ,,Šermukšnėlė” aktyviai dalyvauja miesto ir respublikos renginiuose, įvairiuose festivaliuose, pasaulinėse ir respublikinėse dainų ir šokių šventėse. Grupėje šoka ne tik mokyklinio amžiaus vaikai, bet ir jų tėveliai. Jie turi galimybę susipažinti su lietuvių tautos tradicijomis ir šokiu.
Mokykloje veikia „Forumo teatras“, kuriame mokiniai gali ne tik vaidinti įvairias gyvenimiškas situacijas, bet ir diskutuoti tarpusavyje, dalyvauti miesto bei mokyklos konferencijose. „Forumo teatras“ kartu su mokytojais, mokiniais rengia TV laidą „Jaunimo forumas“. Kolektyvui vadovauja etikos mokytoja Valentina Volkovienė.
Būrelyje „Fantazija“ progimnazistai susipažįsta su tradicinių ir šiuolaikinių audinių, trikotažo savybėmis ir asortimentu, bei pritaiko šias žinias praktiniuose darbuose. Lavinami praktiniai gebėjimai, plečiama mokinių meninė vaizduotė. Parengti darbai eksponuojami parodose.
Dainų progimnaziją ypač garsina šokių grupė „Kosmėja“. Kolektyvas nuolat dalyvauja įvairiuose renginiuose, respublikiniuose ir tarptautiniuose konkursuose bei festivaliuose, pasirodo dažname mokyklos renginyje. Bendradarbiauja su Šiaulių miesto, respublikos ir užsienio šokių kolektyvais, pasirodė Prancūzijoje, Lenkijoje, Šveicarijoje, Čekijoje. Šokio kolektyvas „Kosmėja“ pats organizavo respublikinį konkursą „Ledo gėlės“, „Kosmėja“ Šiaulių krašto saviveiklinių kolektyvų festivalyje „Rudens mozaika“, LTV ir „Maximos“ konkurse „Mažųjų žvaigždžių valanda“ tapo laureatais, Baltijos šalių šiuolaikinio šokio festivalyje gavo „Auksinio“ kolektyvo nominaciją, respublikiniame festivalyje „Step Dance“ taip pat tapo laureatais, tarptautiniame šokio festivalyje, Liepojoje, „Deju Ritmi“ užėmė III vietą, dalyvavo ir tarptautinio šokio festivalyje „Saulės vaikai“. Šokėjų amžius nuo 4 iki 20 metų, kolektyvui vadovauja Diana Maciuvienė.
Dainų progimnazijos mokiniai taip pat puikiai pasirodo ir Šiaulių miesto dalykinėse olimpiadose bei konkursuose, itin gerai juos paruošia mokytojai. 2012–2013 m.m. pelnytos 32 prizinės vietos lietuvių kalbos, matematikos, gamtos mokslų-biologijos ir kitose olimpiadose, meninio skaitymo bei raštingumo konkursuose. Tai didžiausias prizinių vietų skaičius tarp visų progimnazijų.

Himnas

Iš raidžių versmės ir skaičių srauto

Mokykla, žinių taku vedi,

Mane, mažą žiedo pumpurą

Augini kasdien ir brandini.

Iš spalvų versmės ir garso virpesio

Mokomės pažint, atrast.

Audžiame margiausią raštą

Proto ir lakios minties.
Priedainis

Tu šviesa jaunų akių tamsoj,

Viltį, meilę ir tikėjimą apginsi. (2 kartus)

Tą krislelį knygoj kiekvienoj,

Išmintį Dainų mokykloje brandinsim.
Žodžiai: mokyklos bendruomenės, muzika: R. Stoškuvienės